V období apríl – jún 2014 vykonali inšpektori Slovenskej obchodnej inšpekcie (ďalej len „SOI“) kontrolu dodržiavania povinností pri uvádzaní nebezpečných chemických látok a nebezpečných chemických zmesí (ďalej len „chemické látky a chemické zmesi“) na trh, ustanovených v zákone č. 67/2010 Z. z. o podmienkach uvedenia chemických látok a chemických zmesí  na  trh  a o  zmene  a doplnení niektorých zákonov (chemický zákon), v Nariadení (ES) č. 1272/2008 o klasifikácii, označovaní a balení látok a zmesí, (ďalej len nariadenie „CLP“) a v Nariadení (ES) č. 1907/2006 o registrácii, hodnotení, autorizácii a obmedzovaní chemických látok a o zriadení Európskej chemickej agentúry (ďalej len „nariadenie REACH“). 

Cieľom  chemického zákona je zabezpečiť, aby sa na trh  dostávali len chemické látky a zmesi s minimálnymi rizikami pre ľudí a životné prostredie. Z tohto dôvodu sú  stanovené pre podnikateľov, uvádzajúcich ich na trh, prísne kritériá na ich klasifikáciu, označovanie a balenie.
Nariadenie CLP implementuje Globálny harmonizovaný systém  klasifikácie a označovania chemických látok a zmesí, vypracovaný Organizáciou Spojených národov. Dodržiavanie harmonizovaných  kritérií  klasifikácie a označovania chemických látok a zmesí zabezpečuje vysokú úroveň ochrany zdravia ľudí a životného prostredia, ako aj efektívne fungovanie vnútorného trhu s chemickými látkami a zmesami v rámci EU. Uvedený harmonizačný systém je implementovaný do národnej legislatívy  viacerých štátov sveta a ich  počet  z roka na rok narastá.

Chemické látky uvedené na trh EU po 1.12.2010 musia spĺňať kritériá na klasifikáciu, označenie a balenie podľa harmonizačného systému uvedeného v  nariadení CLP. 

Požiadavky harmonizačného systému nariadenia CLP na klasifikáciu, označenie a balenie  chemických zmesí sa vzťahujú  až od 1. 6. 2015. Do tej doby uvedenie  chemických zmesí na trh musí byť v súlade s požiadavkami § 45 až 47 chemického zákona a výnosu MH SR č. 3/2010.

Podľa platnej chemickej  legislatívy klasifikácia chemickej zmesi  sa vyjadrí triedou nebezpečnosti a slovným označením špecifického rizika (R-veta). V označení  je potrebné uviesť pre užívateľov okrem príslušného grafického výstražného symbolu, slovného označenia nebezpečnosti a R-vety   aj pokyny  na bezpečné použitie (S-vety) nebezpečnej chemickej zmesi. 
V prípade chemickej látky klasifikácia sa vyjadrí triedou a kategóriou nebezpečnosti a výstražnými upozorneniami  (H-vetami). V označení chemickej látky je potrebné uviesť okrem výstražného piktogramu, výstražného slova a  H-viet aj vhodné bezpečnostné upozornenia (P-vety).
Okrem toho niektoré obaly, uvádzané na trh pre malospotrebiteľov,  je potrebné zabezpečiť spôsobom, ktorý neumožní prístup deťom, ako aj  hmatovo rozlišovateľným spôsobom pred nebezpečenstvom pre ľudí s poruchou zraku a nevidomých. Obaly a uzávery chemických látok a zmesí musia byť silné a pevné, aby bezpečne odolali tlakom a namáhaniu pri bežnom zaobchádzaní a  aby sa ich obsah neuvoľnil.

Cieľom uvedených požiadaviek je  dostatočne informovať spotrebiteľov o nebezpečných vlastnostiach uvedených výrobkov a tým zabezpečiť  ochranu voči ich možným nepriaznivým účinkom. 

Ďalšou povinnosťou pre podnikateľov je vypracovať na každú nebezpečnú chemickú látku a nebezpečnú chemickú zmes, ktoré uvádzajú na trh,  kartu bezpečnostných údajov (ďalej len KBÚ),  ktorá  obsahuje  podrobné  informácie  o ich   vlastnostiach  ako  aj  opatrenia,  ktoré je 
potrebné vykonať pri ich náhodnom úniku alebo havárii.  Podnikatelia sú povinní poskytnúť KBÚ odberateľom a Národnému toxikologickému informačnému centru. Poskytnuté informácie v KBÚ umožňujú odborným užívateľom prijať potrebné opatrenia súvisiace s ochranou zdravia a bezpečnosťou na pracovisku pri práci s chemickými faktormi a  ochranou životného prostredia.
V nariadení REACH je vydaný zoznam chemických látok a  chemických zmesí, ktorých uvedenie na trh a používanie je obmedzené alebo zakázané . Sú to látky a zmesi so závažnými nepriaznivými účinkami na ľudské zdravie a životné prostredie pre ich  jedovaté, karcinogénne, mutagénne alebo teratogénne účinky. Dôležitá úloha  kontrolných  orgánov spočíva v ich  vyselektovaní z ponuky pre spotrebiteľov, prípadne aj z trhu. 
V rámci  kontrolnej akcie sme sa zameriavali  aj na dodržiavanie  obmedzujúcich opatrení pri uvádzaní  lampových olejov a tekutých podpaľovačov grilov na trh, ustanovených v nariadení (ES) č. 276/2010, ktorým bolo doplnené nariadenie REACH.

Slovenská obchodná inšpekcia , ako kontrolný orgán vnútorného trhu je oprávnená pri výkone kontroly preverovať, či podnikatelia dodržiavajú ustanovenia chemického zákona a ukladať pokuty za správne delikty v zmysle § 33 až 35 tohto zákona.
SOI pravidelne kontroluje dodržiavanie chemickej legislatívy  od roku 2003. 

Predmetom kontrolnej akcie, vykonanej v mesiacoch apríl - jún  2014, bolo dodržiavanie povinností podnikateľov pri uvádzaní chemických látok a chemických zmesí na trh, vyselektovanie  chemických látok z  ponuky pre spotrebiteľov, na ktoré sa vzťahuje zákaz a   dodržiavanie obmedzujúcich opatrení pri uvádzaní  lampových olejov a tekutých podpaľovačov grilov na trh.

C i e ľ o m   k o n t r o l y   bolo  preveriť  dodržiavanie povinnosti : 
a)	klasifikovať chemické látky a zmesi pred ich uvedením na trh, 
b)	vypracovať KBÚ na všetky nebezpečné chemické látky a zmesi pred ich uvedením na trh,
c)	poskytnúť KBÚ Národnému toxikologickému informačnému centru a každému príjemcovi (okrem spotrebiteľa), 
d)	označovať a baliť  chemické látky a zmesi v súlade s požiadavkami chemickej legislatívy,
e)	uvádzať na trh pre malospotrebiteľov iba tie chemické látky a zmesi, na ktoré sa nevzťahuje zákaz,
f)	dodržiavať obmedzujúce opatrenia pri uvádzaní  lampových olejov a tekutých podpaľovačov grilov na trh,
g)	dodržiavať požiadavky na reklamu,
h)	dodržiavať  podmienky predaja  chemických látok a zmesí.

Výsledky kontroly

V rámci kontrolnej akcie inšpektori SOI vykonali kontrolu u 137 podnikateľov, z toho u 14 výrobcov, 41 distribútorov a 79 veľkoskladov a maloobchodných predajcov. Bolo prekontrolovaných   530 druhov výrobkov, klasifikovaných ako nebezpečné chemické látky a nebezpečné chemické zmesi, z čoho u 191 druhov boli zistené nedostatky, čo predstavuje 36,0%.  Na 55 druhov kontrolovaných výrobkov (10,4%) neboli vypracované KBÚ, v označení 157 druhov výrobkov (29,6%) boli zistené nedostatky a 20 druhov lampových olejov a podpaľovačov grilov (22,2% z kontrolovaných 90 druhov) mali nesprávne obaly.

Všetky  kontrolované subjekty predložili oprávnenia na podnikanie v súlade s požiadavkami na
predmetnú podnikateľskú činnosť.
I. Kontrola  chemických látok a chemických zmesí

Kontroly boli vykonané u  78 podnikateľov, z toho u  11 výrobcov,  34 distribútorov ako aj u 33 veľkoskladov a maloobchodných predajcov. Bolo prekontrolovaných spolu 440 druhov chemických látok a chemických zmesí klasifikovaných ako nebezpečné chemické látky a nebezpečné chemické zmesi. Nedostatky boli zistené u 163 druhov, čo činí 37,0%.

1. Karta bezpečnostných údajov 

Chemický zákon  ukladá podnikateľovi povinnosť vyhotoviť  KBÚ pre každú  chemickú látku   a každú  chemickú zmes , ktorú uvádza na trh. 
KBÚ je podnikateľ povinný poskytnúť Národnému toxikologickému informačnému centru a  každému odberateľovi  (okrem spotrebiteľa),  najneskôr s prvou dodávkou tak, aby príjemca mohol prijať účinné opatrenia týkajúce sa ochrany života, zdravia ľudí a  životného prostredia.

Podnikatelia nemali vypracované KBÚ na 48 druhov chemických látok a zmesí, čo predstavuje 10,9% z celkového počtu 440 kontrolovaných. Tieto KBÚ boli zaslané Národnému toxikologickému informačnému centru  a odberateľom až po ich vypracovaní.

 Napríklad:

•	Neboli vypracované KBÚ na výrobky  TEKAPUR PU pena montážna 500 ml aerosól, CDRL Odstraňovač hrdze s MosS2 400 ml (aerosól), , CDZH Zinkový sprej 400 ml, RC JETS palivo do motora pre modelárov, JETS farby v spreji na polykarbonáty (rôzne druhy), RC CAR COLOURS farba v spreji na časti modelov z polykarbonátov, RC TECH PRODUCTS DEGREASER odmasťovací sprej, Čistič skla CHAZELLES 500 ml, Čistič komína HANSA 50 g, Ničiteľ vláknových rias BKF 1 kg, FISHER FIS EM 390S chemická malta 550g/390ml, Dekang Original Smoke E-Juice 10 ml s obsahom nikotínu 18 mg/ml, Flóraszept  1000ml, CLOROX Virágmező .

Splnenie povinnosti podnikateľa  poskytnúť KBÚ príjemcovi najneskôr s prvou dodávkou chemickej látky alebo zmesi bolo preverované aj vo veľkoskladoch a maloobchodných predajniach.  Zistilo sa, že vo veľkoskladoch vo väčšine prípadov boli KBÚ  k dispozícii, kým v maloobchodných predajniach v podstatne menšej miere.  
  
KBÚ z obsahovej stránky musí vyhovovať požiadavkám nariadenia Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemických látok (REACH) a nariadenia (ES) č. 453/2010 Požiadavky na karty bezpečnostných údajov. 
Z obsahovej stránky KBÚ boli zistené nedostatky v 16 prípadoch , čo predstavuje  3,6%.

Uvedené nedostatky boli riešené prijatím dobrovoľných opatrení zo strany  podnikateľských  subjektov, pričom boli inšpektormi uložené opatrenia na nápravu na odstránenie nedostatkov s  určeným termínom. Po splatnosti týchto termínov boli vykonávané následné kontroly, pri ktorých boli  už  KBÚ správne vypracované.

Medzi zistené nedostatky patrili:

•	nesprávna informácia o identifikačných údajoch podnikateľa, uvádzajúceho chemickú  zmes na trh,
•	informácie v KBÚ neboli v slovenskom jazyku,
•	nesprávna klasifikácia chemickej látky,
•	uvedenie neúplnej klasifikácie chemickej látky,
•	nesprávna klasifikácia chemickej zmesi,

Napríklad:

•	V KBÚ zmesi Ničiteľ vláknových rias  chýbali identifikačné údaje podnikateľa uvádzajúceho ju na trh SR.
•	U zmesi Arves E-5 čistí a odmasťuje  chýbali v KBÚ údaje o čísle EC alebo CAS jednotlivých chemických látok, tvoriacich chemickú zmes.
•	V KBÚ zmesí KERZAPET  tekutá stierka 4kg,14kg,25 kg, nebola uvedená správna klasifikácia izopropylalkoholu. 
•	KBÚ zmesí DOMESTOS SUNFRESH BLEACH WITH CTAC 750 ml, nebola vypracovaná v kodifikovanej podobe štátneho jazyka.
•	U zmesi RC STYRO COLOURS farba v spreji na modely z penového polystyrénu chýbali slovné označenia nebezpečenstva  v klasifikácii zložiek zmesi podľa smernice 67/548/EHS, pri klasifikácii podľa nariadenia CLP zas chýbali triedy nebezpečnosti a kódy pre triedu a kategóriu nebezpečnosti. Vo výslednej klasifikácii zmesi chýbala riziková veta R41- Riziko vážneho poškodenia očí.

2.	Označovanie  chemických látok a zmesí  

Označovanie každej  chemickej látky musí byť v súlade s požiadavkami § 3 chemického zákona a Hlavy III. nariadenia CLP. 
Na obale každej  chemickej zmesi musia byť údaje v súlade s § 46 chemického zákona a výnosom MH SR č. 3/2010 Z. z.. Označovanie chemických látok a zmesí v aerosólovom balení musí byť navyše v súlade s nariadením vlády SR č. 46/2009 Z. z., ktorým sa ustanovujú požiadavky na aerosólové rozprašovače.

Ku kontrole označovania chemických  látok a zmesí  inšpektori pristúpili až vtedy, keď  bola k dispozícii správne vypracovaná KBÚ so správnou výslednou klasifikáciou . Počas kontrolnej akcie bolo prekontrolované označovanie 440 druhov chemických látok a zmesí, z čoho  132 druhov, t. j.  30,0% nebolo v súlade s požiadavkami platných právnych predpisov. 
		                               
Boli  zistené nasledujúce nedostatky : 

•	informácie v označovaní neboli v štátnom jazyku, 
•	chýbal  výstražný piktogram,
•	chýbalo slovné označenie nebezpečenstva,
•	chýbalo slovné označenie špecifického rizika (R-veta),
•	chýbala informácia o prítomnosti senzibilizujúcej látky v zmesi,
•	chýbali identifikačné údaje o podnikateľovi, 
•	 nesprávne uvedené výstražné slovo,
•	 chýbalo príslušné výstražné slovo,
•	 chýbalo príslušné výstražné upozornenie (H-veta),
•	 chýbali príslušné bezpečnostné upozornenia (P-vety),
•	 povinné vety pre bezpečné používanie zmesi v aerosólovom rozprašovači boli nesprávne, 
•	chýbali povinné vety pre bezpečné používanie zmesi v aerosólovom rozprašovači.

Napríklad:
•	V označení výrobkov LUKOFOB® 39, Flügger 90 Aqua penetračný olej na drevo 0,75 l a Flügger Classic klasický alkydový olej na drevo bezfarebný  0,75 l, chýbali identifikačné údaje podnikateľa, uvádzajúceho ich na trh v SR. V označení výrobkov Flügger 98 Aqua Base  U6  krycí alkydový lazúrovací lak 0,75 l  a Flügger 2- in-1-Classic  transparentný lak lazúrovací a náter v jednom, 3,0 l chýbalo  navyše  aj slovné označenie  špecifického rizika R67 –Pary môžu spôsobiť ospalosť a závrat.
•	Na etikete výrobku Emi 35, 200 ml vysoko vodivý povlak na báze medi- na tienenie elektromagnetických vĺn chýbalo slovné označenie špecifického rizika R52/53 - Škodlivý pre vodné organizmy, môže spôsobiť dlhodobé nepriaznivé účinky vo vodnej zložke životného prostredia.
•	V označení výrobku Label OFF50, 200 ml odstraňovací prostriedok na nálepky chýbala informácia o prítomnosti senzibilizujúcej látky v zmesi.
•	Etikety výrobkov Flügger 98 Aqua Base  U6  krycí alkydový lazúrovací lak 0,75 l,  Flügger 2- in-1-Classic   transparentný lak lazúrovací a náter v jednom  3,0 l, Domestos original Bleach 750 ml a  Ničiteľ vláknových rias BKF 1 kg,    obsahovali informácie súvisiace s klasifikáciou, upozorneniami a návodom na bezpečné používanie  iba v cudzích jazykoch (Dánsky, Švédsky). 
•	U výrobkov FISHER FIS EM 390S  chemická malta 550g/390ml, DettolActionCleaner, VanishSamponCovoare 500 ml,  Citrus Zest 450 ml, VanishOxiActionCrystalWhite 1 l, DettolMultiActionCleanerFreshCottonBreeze 450 ml,  Flóraszept, CLOROX Virágmező 1 l, Domestos 24h Plus 750 ml, HARPIC ActiveFresh Citrus 750 ml, Clean Center Sinox 750 ml, athomeOven&GrillCleaner STRONG FORMULA 300 ml, BIG D oven&grillcleaner 300 ml, athomeCarpetCleaner ACTIVE FOAM 500m, athomeBathroomCleaner ACTIVE FOAM 500 ml a Flóraszept Penészfoltok ellen 500 ml neboli žiadne  údaje v označení v štátnom jazyku.
•	V označení výrobku Kontakt vaseline 701, 200 ml mazací prostriedok proti korózii bolo  nesprávne uvedené špecifické riziko veta R11- veľmi horľavý,  správne mala byť uvedená veta R12 - mimoriadne horľavý.
•	Na etikete výrobku Lub oil 88, 200 ml mazací vode odolný olej a ochrana voči korózii chýbalo označenie špecifického rizika R12- mimoriadne horľavý a R66- opakovaná expozícia môže spôsobiť vysušenie alebo popraskanie pokožky a  označenie nebezpečenstva  pri  výstražnom  symbole   nebolo uvedené   v  štátnom  jazyku.  Taktiež 
      boli uvedené nesprávne povinné vety pre bezpečné používanie zmesi v aerosólovom  rozprašovači.
•	U výrobkov Tekasol Silikonový sprej 400 ml aerosól , Tekasol  Universálne lepidlo 250 ml aerosól, Tekasol Zink 98% zinkový sprej 400 ml aerosól a MASTER CARE Rostloser Rust Solvent – Odhrdzovač 300 ml,  chýbali v označení povinné vety pre bezpečné používanie zmesi v aerosólovom rozprašovači.
•	Na etikete výrobkov FISTAPOOL multifunkčné tablety gigant a Kyselina chlórovodíková (soľná) technická 30-33% chýbalo výstražné slovo „NEBEZPEČENSTVO“. U  Peroxidu vodíka,  Acetónu p.a. 99,9% 1000 ml,  Kyseliny sírovej p.a. 96% 1000 ml a Etylalkoholu jemného 96% 1000 ml p.a    chýbali okrem toho aj príslušné bezpečnostné upozornenia (P-vety) a  u Kyseliny chlorovodíkovej p.a. 1000 ml chýbal navyše aj  výstražný piktogram GHS 07.

3.	Balenie  chemických látok a zmesí

Balenie  chemických látok  musí spĺňať požiadavky § 3 chemického zákona a Hlavy IV nariadenia CLP. Balenie chemických zmesí musí spĺňať požiadavky § 3 a 47 chemického zákona.
Pri kontrole balenia  chemických látok a zmesí sa inšpektori zamerali hlavne na bezpečnosť obalu, aby nemohlo dôjsť k úniku  nebezpečnej chemickej látky,  k ohrozeniu alebo poškodeniu zdravia ľudí alebo životného prostredia; aby obaly boli zreteľne odlišné od obalov bežne používaných na potraviny, krmivá, pitnú vodu a lieky; aby obaly nemali lákavý tvar alebo takú dekoráciu, ktorá by uvádzala spotrebiteľa do omylu alebo vzbudzovala zvedavosť detí, ako aj na  požiadavku  vybavenia obalov hmatateľnou výstrahou nebezpečenstva a uzávermi odolnými proti otvoreniu deťmi pri určitých klasifikáciách  určených  v nariadení CLP.
Inšpektori počas kontrolnej akcie zistili  v 2 prípadoch nedostatky, keď obaly neboli vybavené hmatateľnou výstrahou nebezpečenstva.

4.	Podmienky predaja  chemických látok a zmesí

Podľa nariadenia REACH chemické látky a zmesi klasifikované ako karcinogénne kategórie 1A alebo 1B, mutagénne pre zárodočné bunky kategórie 1A alebo 1B, reprodukčne toxické  kategórie 1A alebo 1B sa nesmú uvádzať na trh za účelom predaja širokej verejnosti.

Podľa § 52 zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov, veľmi jedovaté  látky a zmesi (akútna toxicita 1 a 2) sa nesmú vydávať a predávať fyzickým osobám. Jedovaté látky a zmesi (akútna toxicita 3) môžu byť predávané výhradne osobám starším ako 18 rokov, nemôžu byť predávané v predajniach požívatín a hračiek  a v prípade samoobslužného predaja ich môže vydávať len predavač. 

Počas kontrolnej akcie neboli inšpektormi zistené  chemické látky a zmesi v ponuke pre malospotrebiteľov, na ktorých sa vzťahuje zákaz a spôsob predaja bol taktiež v súlade s požiadavkami zákona č. 355/2007 Z. z.

5.  Reklama

Podľa nariadenia CLP v každej reklame na látku, ktorá je klasifikovaná ako nebezpečná, sa musia uviesť príslušné triedy nebezpečnosti alebo kategórie nebezpečnosti.
Podľa § 46 chemického zákona pri reklame nebezpečnej zmesi, ktorá ponúka  zmes bez toho, aby kupujúci mal možnosť vidieť označenie pred uzavretím obchodu, musí právnická osoba alebo fyzická osoba – podnikateľ uviesť, že zmes je nebezpečná.

Počas kontrolnej akcie bol zistený jeden kontrolovaný subjekt, ktorý propagoval na svojej web stránke nebezpečné chemické látky (hydroxid sodný, kyselinu sírovú, kyselinu chlorovodíkovú) a neuviedol, že ide o nebezpečné látky, pritom kupujúci nemal  možnosť vidieť ich označenie.

       II. Kontrola  lampových olejov a tekutých podpaľovačov grilov

Podľa nariadenia REACH (nariadenie(ES) č. 276/2010),  tekuté chemické látky alebo zmesi, ktoré  môžu byť použité ako náplň do dekoratívnych olejových lámp určených pre širokú verejnosť a sú označené (klasifikované) vetou R65 (škodlivý, po požití môže spôsobiť poškodenie pľúc) alebo H304 (môže byť smrteľný po požití a vniknutí do dýchacích ciest), nesmú sa uviesť na trh v prípade, že obsahujú farbivo  alebo arómu.

Na lampových olejoch označených vetou R65 alebo H304 určených širokej verejnosti sa viditeľne, čitateľne a nezmazateľne uvádza: 
                        „Lampy plnené touto kvapalinou uchovávajte mimo dosahu detí.
                         Prehltnutie i malého množstva  lampového oleja  alebo oliznutie knôtu
                          lampy môže spôsobiť život ohrozujúce poškodenie pľúc.“
Na  tekutých  podpaľovačoch  grilov   označených  vetou   R65  alebo  H304  určených   širokej 
 verejnosti sa  viditeľne, čitateľne a nezmazateľne uvádza:  
                             „ Prehltnutie  i   malého  množstva  podpaľovača   grilu  môže   spôsobiť
                                život ohrozujúce poškodenie pľúc.“ 

Lampové  oleje  a  podpaľovače  grilov  označené   vetou   R65   alebo   H304  určené   širokej 
verejnosti sa od 1. decembra  2010 balia do  čiernych   nepriehľadných   nádob s objemom max. 1 liter.
 
Kým na tekuté podpaľovače grilov sa pred 1. decembrom 2010 nevzťahovalo žiadne obmedzenie, u lampových olejov platil zákaz na farbenie a obsah  aromatických prísad už od 1. júna 2007.
Dodržiavaním uvedených požiadaviek je chránené najmä zdravie detí, ktoré by si mohli pomýliť tieto nebezpečné tekuté zmesi, sfarbené a aromatizované v priehľadných obaloch,  s nealkoholickým nápojom. 

Nakoľko predmetné  lampové oleje a tekuté podpaľovače grilov sú nebezpečnými chemickými zmesami, musia mať vypracovanú KBÚ, ich označovanie  musí obsahovať aj informácie podľa § 46 chemického zákona a výnosu MH SR č. 3/2010 Z. z. a obaly musia byť vybavené  uzávermi odolnými proti otvoreniu deťmi a hmatovým upozornením na nebezpečenstvo pre ľudí s poruchou zraku a nevidomých .

Kontroly boli vykonané u  59 podnikateľov, z toho u 6 výrobcov, 7 distribútorov a u 46 veľkoskladov a maloobchodných predajcov. Bolo prekontrolovaných spolu 90 druhov výrobkov, z čoho u 28 druhov boli zistené nedostatky, čo predstavuje 28,8%. 

Pri kontrole KBÚ bolo zistené, že podnikatelia na 7 druhov kontrolovaných výrobkov (7,8%)   nemali  vypracované KBÚ. 
Nedostatky v označovaní boli zistené u  25 druhov výrobkov (27,8%), z čoho  u 16 druhov výrobkov (17,8%) chýbali povinné upozornenia podľa nariadenia REACH. 
Nedostatky na obaloch boli zistené u 20 druhov výrobkov (22,2%), a to  18 druhov výrobkov (20,0%) malo  priesvitné obaly rôznej farby, 1 druh lampového oleja z nich mal zafarbenú zmes na žltú farbu. U 2 druhov výrobkov   chýbali hmatové upozornenia na nebezpečenstvo pre ľudí s poruchou zraku a nevidomých a u jedného z nich chýbal aj uzáver odolný proti otvoreniu deťmi.

   Napríklad:

•	V KBÚ zmesi Gélový podpaľovač chýbali identifikačné údaje podnikateľa zodpovedného za uvedenie  chemickej zmesi na trh SR . Okrem toho podnikateľ neposlal KBÚ Národnému toxikologickému informačnému centru.
•	Dodávateľ výrobku Tekutý podpaľovač PE-PO odoslal odberateľovi namiesto KBÚ v slovenskom jazyku bezpečnostný list v českom jazyku.
•	Údaje na etikete výrobku Gélový podpaľovač barbecook  neboli v súlade s údajmi v KBÚ.
•	V označení výrobku Tekutý podpaľovač grilov 1l chýbali identifikačné údaje podnikateľa zodpovedného za uvedenie  chemickej zmesi na trh SR.
•	U výrobku Lampový olej  1000ml chýbalo v označení výstražné slovo „NEBEZPEČENSTVO“.
•	V označení výrobku Lampový olej do loučí proti hmyzu 1 l – NATURAL INSECT REPELLENT citro-antimoskyt slovné označenie nebezpečenstva, slovné označenie špecifického rizika, slovné označenie na bezpečné použitie a povinná veta pre lampové oleje boli uvedené len v českom jazyku.
•	U výrobkoch Tekutý podpaľovač „Lampášik“, PARTY OIL PeWas Lucifer – na zapaľovanie drevného uhlia, dreva, brikiet, Lampový olej o obj. 1 l, Tekutý podpaľovač 500 ml, Tekutý podpaľovač FIRE „WESTSIDE“, Lampový olej PeWas a Petrolej na svietenie 0,5 l,  chýbali v označení povinné vety podľa nariadenia REACH. Petrolej na svietenie mal navyše priesvitný, zelený  obal.
•	Povinné vety podľa nariadenia REACH chýbali aj v označení výrobkov Petrolej na svietenie 500ml,  Petrolej na svietenie 1000ml, Petrolej  1000g na technické účely ako rozpúšťadlo, čistidlo, horľavina do lámp, Saratoga Faló – Tekutina na zapaľovanie a ich obaly boli priesvitné zelenej a bielej farby. 
•	Obal výrobku ALADIN na zapaľovanie dreva, dreveného uhlia, brikiet v krboch 1000ml bol priesvitný, hnedej farby.
•	Na etikete výrobku Lampový olej KLASIK 5000 ml chýbalo slovné označenie nebezpečenstva a povinné vety pre lampové oleje. Obal výrobku nebol v súlade s požiadavkami nariadenia REACH, nakoľko jeho objem bol väčší ako 1 l a bol  priehľadný pripomínajúci obal jedlého oleja. Navyše obal nebol vybavený  hmatovým upozornením pre ľudí s poruchou zraku a nevidomých. 

Opatrenia

1.	Vo všetkých kontrolovaných prevádzkarňach boli spísané inšpekčné záznamy a  vydané záväzné pokyny na odstránenie zistených nedostatkov. 

2.	Pri zistení nedostatkov boli podnikatelia vyzvaní na ich dobrovoľné odstránenie v súlade s Nariadením Európskeho parlamentu a Rady (ES) č. 765/2008, ktorým sa stanovujú požiadavky akreditácie a dohľadu nad trhom v súvislosti s uvádzaním výrobkov na trh a ktorým sa zrušuje Nariadenie (EHS) č. 339/93.
Počas kontrolnej akcie boli podnikateľmi dobrovoľne stiahnuté z predaja alebo z trhu 3 druhy chemických zmesí v hodnote 91,97 €.

3.	V zmysle  §-u 6  ods. 1 písm. a) bod  1. zákona  č. 128/2002 Z. z.,  o  štátnej  kontrole vnútorného trhu, vo veciach ochrany  spotrebiteľa..., boli uložené opatrenia  na zákaz predaja alebo dodávky  u   22  podnikateľských   subjektov   na   57  druhov  výrobkov v celkovej hodnote 5280,68 €  pre vážne nedostatky, ktoré môžu ohroziť zdravie spotrebiteľov. 

4.	S podnikateľmi, ktorí sa dopustili opakovane správneho deliktu v oblasti uvedenia chemických látok a zmesí na trh, prípadne nesplnili vydané opatrenie na odstránenie zisteného nedostatku, budú zahájené správne konania o uložení pokút podľa § 36 chemického zákona. 

Záver

Kontrolná akcia bola zameraná na dodržiavanie požiadaviek chemického zákona a nariadenia CLP pri uvádzaní chemických látok a zmesí na trh ako aj na kontrolu dodržiavania obmedzujúcich opatrení pri uvedení lampových olejov a tekutých podpaľovačov grilov na trh uvedených v nariadení REACH.

Kontroly boli vykonané u 137 podnikateľov, uvádzajúcich chemické látky a zmesi na trh. Bolo  prekontrolovaných 530 druhov  chemických látok a zmesí, z toho u 191 druhov boli zistené nedostatky, čo predstavuje 36,0%. Z uvedeného vyplýva, že  u každého tretieho kontrolovaného  výrobku bol zistený nesúlad s požiadavkami všeobecne záväzných platných právnych predpisov.   
Výsledky kontroly dodržiavania chemického zákona poukazujú na skutočnosť, že viacerí podnikatelia majú nedostatočné právne vedomie v oblasti chemickej legislatívy. Pomerne vysoké percento nedostatkov bolo zistené tak  u kontrolovaných chemických látok a zmesí (37,0%) ako aj u lampových olejov a tekutých podpaľovačov grilov (31,1%). 

Pri kontrole  KBÚ bolo zistené, že na 10,4% kontrolovaných výrobkov neboli pri prvej kontrole vypracované KBÚ, prípadne iba v cudzom jazyku a  tieto boli  zaslané Národnému  toxikologickému informačnému centru a odberateľom až po ich vypracovaní. 

Požiadavkám platných právnych predpisov nevyhovovalo v označení 29,6%  kontrolovaných výrobkov. Najzávažnejšími nedostatkami, ktoré môžu  ohroziť  zdravie ľudí alebo životné prostredie, boli prípady, keď  v označení chýbal výstražný piktogram, bolo uvedené nesprávne označenie nebezpečenstva, chýbalo slovné označenie špecifického rizika, chýbali povinné slovné upozornenia v prípade lampových olejov a tekutých podpaľovačov grilov,  alebo informácie v označení neboli v štátnom jazyku.
Nakoľko pre spotrebiteľa údaje v označení sú jediným zdrojom pre získavanie informácií o nebezpečenstve a spôsobe bezpečného používania nebezpečných chemických látok a zmesí, zistený negatívny výsledok v označovaní považujeme za vážny nedostatok a nezodpovednosť zo strany tých podnikateľov, ktorí   si neuvedomujú jeho dôležitosť, alebo ho podceňujú. Na trhu by sa nemali vyskytovať nebezpečné chemické zmesi, ktoré nemajú v označení žiadne informácie pre spotrebiteľov  v slovenskom jazyku.

Nedostatky v balení výrobkov  boli zistené najmä u lampových olejov a tekutých podpaľovačov grilov, a to u 20 druhov výrobkov (22,2%) z kontrolovaných 90 druhov. Obaly 18 druhov výrobkov (20,0%) boli priesvitné, rôznej farby namiesto predpísaného nepriehľadného čierneho obalu a 1 druh lampového oleja z nich mal navyše aj zafarbenú zmes na  žltú farbu. Uvedené nedostatky môžu spôsobiť nebezpečenstvo najmä pre deti ktoré by si tie nebezpečné zmesi v priehľadných obaloch, sfarbené  mohli pomýliť s nealkoholickým nápojom. Prehltnutie  len malého  množstva takejto nebezpečnej chemickej zmesi   môže  spôsobiť život ohrozujúce poškodenie pľúc.

Porovnaním výsledkov  kontrolnej akcie v roku 2014 s výsledkami z  kontrolnej akcie v roku 2011   môžeme konštatovať, že v roku 2014 bolo zistených podstatne viac nedostatkov. Kým v roku  2014 bolo zistených 29,6% nesprávne označených výrobkov, v roku 2011 to bolo 17,8%. Výskyt chemických látok a zmesí na trhu bez vypracovanej KBÚ  bol taktiež vyšší v roku 2014 (10,4%) oproti roku 2011 (8,9%). Mierny pokles bol zaznamenaný  v roku 2014 aj v počte  nedostatkov v balení lampových olejov a tekutých podpaľovačov grilov (22,2%) oproti  roku 2011 (17,3%).
Vzhľadom na dosiahnuté výsledky ako aj na skutočnosť, že chemické látky a zmesi sú ponúkané spotrebiteľom na rôzne účely  v  stále  širšom sortimente,  Slovenská obchodná inšpekcia bude tejto problematike naďalej venovať zvýšenú pozornosť.